  Виталий Пронин Вуз каронъя но промышленностья палата но Удмурт Республикаысь Правительство куспын огкыл юнматон.Федерал парламентын сяна, Удмуртилы сӥзем нунал ортчиз на Россиысь Вуз каронъя но промышленностья палатаын.Радъяськиз Удмуртилы сӥзем яркыт адӟытон, отын возьматэмын шаерамы поттэм пӧртэм вузъёс. Учкисьёсты ас бордазы тужгес но зол кыскизы Ижысь автозаводысь вуттэм 3 машинаос, таос пӧлын вал «Лада Веста» но, сое поттыны кутскизы 25-тӥ сентябрьысен, Россиысь авторынокын та модель тужгес вылез, туалаез луэ.Ортчизы котрес ӝӧк сьӧрын уно кенешонъёс. Отчы пыриськизы Удмуртиысь но, федерал ёзъёсысь но кивалтӥсьёс, кунгож сьӧрысь куноос.- Удмурт шаерлэн ӧсъёсыз инвесторъёслы усьтэмын, - люкаськемъёслы вазиськиз Удмуртилэн Тӧроез Александр Соловьёв. - Уксёзэс проектъёслы сётыны дась компаниослы ми ӟечесь условиос кылдытыны тыршиськомы - шаерамы пыӵало та пумысен законъёс. Тани кемалась ик ӧвӧл ортчиз Инвестициосъя огазеям форум. Отчы пыриськизы Россиысь 40 улосъёсысь куноос, кунгож сьӧрысь инвесторъёс. Оскисько, соосын кусып тупатэмлэн пайдаез ӝоген шӧдӥськоз.Удмуртилэн инвестициосты азинтонъя программаез чакламын 2025-тӥ арозь. Та дыр куспын быдэсмозы 200-лэсь ятыр проектъёс - ваньзэ-ӧвӧлзэ 400 миллиард манет тыр. Куд-огеныз люкаськемъёсты тодматӥзы шаерысьтымы кивалтӥсьёс, кылсярысь, гурт удысъя но сиён-юонъя министр Александр Прохоров - етӥн заводъёсты выльдонлы, агрофермаосты усьтонлы сӥзем проектъёсын. Сарапул городлэн йырыз Александр Ессен мадиз «Кам дур» проект сярысь - со азинтыны юрттоз туризмез, выльдӥськозы Сарапулысь вашкала синпелетъёс. Озьы ик верамын вал сюресъёсты лэсьтонэн-выльдонэн, машина поттон кластерез усьтонэн герӟаськем проектъёс сярысь. Вуз каронъя но промышленностья палата но Удмурт Республикаысь Правительство куспын инвестициосты азинтонъя огкыл юнматэмын.Вуз каронъя но промышленностья палаталэн президентэз Сергей Катырин пусйиз:- Удмуртилэн нуналаз пыриськем инвесторъёс ас синмынызы адӟизы но валазы, кыӵе удысъёслы сӥзьыны быгатозы коньдонзэс. Удмуртилэн та ласянь шыкысэз туж узыр - кыӵе но проектъёс люкамын ӧвӧл! Нош тужгес пусйымонэз - Удмуртиын кивалтӥсьёслэсь кужмо команда кылдытэмын, соосын ӵош котькыӵе уж борды басьтӥськыны луоно.Сергей Захаров Туспуктӥз К. Поздеев Теги: политика  